ย้อนรอยหุ้นติด Cash Balance ไตรมาสแรก
หุ้นที่เข้าข่ายมาตรการกำกับการซื้อขาย คือ หุ้นที่ตลาดหลักทรัพย์ฯ ประกาศกำหนดให้ดำเนินมาตรการด้านการซื้อขาย สาเหตุจากการซื้อขายผิดไปจากสภาพปกติของตลาดฯ
หุ้นที่เข้าข่ายมาตรการกำกับการซื้อขาย คือ หุ้นที่ตลาดหลักทรัพย์ฯ ประกาศกำหนดให้ดำเนินมาตรการด้านการซื้อขาย สาเหตุจากการซื้อขายผิดไปจากสภาพปกติของตลาดฯ
19 เม.ย. 2562

เส้นทางนักลงทุน
หลักทรัพย์ที่เข้าข่ายมาตรการกำกับการซื้อขาย คือ รายชื่อหลักทรัพย์ที่ตลาดหลักทรัพย์ฯ ประกาศกำหนดให้ดำเนินมาตรการด้านการซื้อขาย สาเหตุจากการซื้อขายผิดไปจากสภาพปกติของตลาดฯ เพื่อป้องกันความเสี่ยงอันอาจจะเกิดต่อนักลงทุน และระบบโดยรวมของตลาดฯ ทั้งนี้ ตลาดหลักทรัพย์ฯ ได้ประกาศข่าวรายวันภายใต้หัวข้อข่าว Trading Alert List และหลักทรัพย์ที่เข้าข่ายมาตรการกำกับการซื้อขาย
ทั้งนี้ ตามหลักเกณฑ์ และเงื่อนไขหลักทรัพย์ที่เข้าข่ายมาตรการกำกับการซื้อขาย (Cash Balance)  
ทางด้านหุ้นสามัญ อย่างหลักทรัพย์ในกลุ่ม SET ต้องมีมูลค่าการซื้อขายเฉลี่ยต่อวันในรอบสัปดาห์มากกว่าหรือเท่ากับ 100 ล้านบาทต่อวัน (รวม 500 ล้านบาทต่อสัปดาห์ในสัปดาห์ที่มี 5 วัน) หรือ (400 ล้านบาทต่อสัปดาห์ในสัปดาห์ที่มี 4 วัน) ส่วนหลักทรัพย์ในกลุ่ม mai ใช้เกณฑ์มูลค่าซื้อขายเฉลี่ยที่ 80 ล้านบาทต่อวัน
ขณะเดียวกันมีค่า P/E มากกว่าหรือเท่ากับ 40 เท่า หรือ ขาดทุน (ตลท.จะใช้ EPS ย้อนหลัง 4 ไตรมาสในการคำนวณ) รวมถึงตลาดหลักทรัพย์ฯ จะใช้เกณฑ์ค่า Turn Over Ratio มากกว่าหรือเท่ากับ 40%
ส่วนวอร์แรนต์ที่อยู่ใน SET ต้องมีมูลค่าการซื้อขายเฉลี่ยต่อวันในรอบสัปดาห์มากกว่าหรือเท่ากับ 100 ล้านบาทต่อวัน ขณะที่วอร์แรนต์ใน mai ยังใช้เงื่อนไขเดียวกับวอร์แรนต์ใน SET
ประกอบกับค่า % Premium ต้องมากกว่าหรือเท่ากับ 20% ของหุ้นแม่ รวมถึงต้องมี Turn Over Ratio มากกว่าหรือเท่ากับ 100% และเพิ่มเติมเกณฑ์ให้ Warrant ของหุ้นที่ติด Cash Balance ต้องติดตามหุ้นหลักด้วย ตามระยะเวลาที่หุ้นหลักติด ถึงแม้ว่า Warrant จะเข้ามาเทรดใหม่ก็ตาม
โดยข้อมูลการซื้อขายจากตลาดหลักทรัพย์แห่งประเทศไทย (ตลท.) ตั้งแต่  1 ม.ค. 2562-29 มี.ค. 2562 (ไตรมาส 1/2562) พบว่า มีบริษัทจดทะเบียนในตลาดหลักทรัพย์ฯ (บจ.) 9 บริษัทเข้าข่ายมาตรการกำกับการซื้อขายระดับที่ 1 (Cash Balance) หรือต้องวางเงินสดเต็มจำนวนก่อนซื้อขายหลักทรัพย์
แยกเป็นกลุ่ม SET จำนวน 3 บริษัท และกลุ่ม mai จำนวน 6 บริษัท แต่ทั้งสองกลุ่มเข้าติดระดับที่ 1 (Cash Balance) น้อยกว่าช่วงเดียวกันของปีก่อนที่เข้าเกณฑ์ดังกล่าวรวม 19 บริษัท
ขณะที่หากนับรวม Warrant จะพบว่ามีหลักทรัพย์ที่ติดระดับที่ 1 (Cash Balance) ทั้งสิ้น 4 รายการ มากกว่าช่วงเดียวกันของปีก่อนที่ติดไป 2 รายการ
ในส่วนของช่วงไตรมาสแรกปี 2562 ยังไม่มีหุ้นที่เข้าข่ายมาตรการกำกับการซื้อขายระดับที่ 2 (ห้ามคำนวณวงเงินซื้อขาย) และระดับที่ 3 (ห้าม Net settlement) เช่นเดียวกับช่วงเดียวกันของปีก่อน
สำหรับหุ้นที่เข้าข่ายมาตรการกำกับการซื้อขายระดับที่ 1 (Cash Balance) อาทิ DCORP, DDD, ECF, MALEE, OCEAN, PHOL, SISB, SMM และ UREKA เป็นต้น
เมื่อเข้าไปดูรายละเอียดหลักทรัพย์วนเวียนเข้าติดระดับ 1 : Cash Balance มากสุด!!! “แชมป์ประจำไตรมาส 1/2562” กลายเป็น DDD, MALEE และ SISB ติดไป 2 ครั้ง ตามมาด้วย DCORP, ECF, OCEAN, PHOL, SMM และ UREKA ติดไป 1 ครั้ง
เหมือนกับวอร์แรนต์เข้าติดระดับ 1 : Cash Balance  มีดังนี้ ECF-W2, ECF-W3, OCEAN-W3 และ ORI-W1 ต่างติดไป 1 ครั้ง
ถึงอย่างไรหลักทรัพย์และวอร์แรนต์ดังกล่าว ส่วนใหญ่ที่ติดในช่วงไตรมาส 1/2562 ล้วนหลุดจากการติด ระดับ 1 : Cash Balance ไปแล้ว เหลือตัวสุดท้าย คือ OCEAN และ OCEAN-W3 โดยวันที่สิ้นสุด 19 เม.ย. 2562 นี้ ก็เป็นอิสรภาพเช่นกัน
แต่ทว่าหากหุ้นดังกล่าวที่หลุดไปแล้วก็ยังจะมีโอกาสเข้ามาติด Cash Balance ต่ออีกหากเข้าหลักเกณฑ์ หรือเข้าเงื่อนไขหลักทรัพย์ที่เข้าข่ายมาตรการกำกับการซื้อขาย
เช่นหุ้นที่เข้าข่ายมาตรการกำกับการซื้อขาย (Cash Balance)  ยังคงทยอยเข้ามาเรื่อย ๆ ล่าสุดอย่าง PIMO ได้เริ่มติดเมื่อวันที่ 17 เม.ย. 2562 ซึ่งจะหลุดจาก Cash Balance โดยวันที่สิ้นสุด 24 พ.ค. 2562
นั่นก็พิสูจน์ได้ว่ามาตรการสกัดหุ้นร้อนยังมีมนต์ขลัง พร้อมช่วยลดการเก็งกำไรได้ค่อนข้างมาก !!! โดยที่ผ่านมามี บจ.ติดเพียงระดับที่ 1 เท่านั้น ยังไม่เคยมีหุ้นตัวไหนที่ต้องใช้ระดับที่ 2 และ 3 เลย
…
